Opdatering 9. februar kl. 13.27: Nordjyllands Politi har anholdt to personer i sagen. De er begge sigtet for drab. Læs mere ved at klikke herunder. Nordjyllands Politi har onsdag morgen meldt ud, at man har "nok informationer" om den eftersøgte mørke bil som den savnede 22-årige kvinde Mia Skadhauge Stevn blev set stige ind i søndag morgen klokken 6.09 på Vesterbro i Aalborg. Det skriver politiet på Twitter. Her skriver de videre, at man nu skal arbejde videre med de mange henvendelser og at efterforskningen i sagen i øvrigt fortsætter. Efterforskningsleder ved Nordjyllands Politi Frank Olsen uddyber, at de usædvanligt mange henvendelser i høj grad går på, hvilken bil, der kan være tale om. - Det hjælper os ikke rigtig videre, og derfor har vi nu bedt om ikke at få flere af den slags henvendelser. Til gengæld vil vi meget gerne høre fra folk, som ved noget konkret, fortæller efterforskningslederen der afslører, at man stadig ikke har identificeret bilen. -	Vi ved stadig ikke, præcis hvad det er for en bil, men vi bliver lige så stille klogere. Telefon kan ikke spores Konkrete henvendelser i sagen samt privat videoovervågning optaget i tidsrummet mellem klokken 03 og 10 søndag og festbilleder fra Jomfru Ane Gades nordlige ende taget mellem klokken 05 og 06 har stadig politiets interesse. Henvendelser fra borgere er essentielle i sagen for Mia Skadhauge Stevns telefon har man ikke kunnet spore. -	Vi forsøger ihærdigt, men der kan der være mange årsager til at vi ikke kan spore den. Den kan være slukket, løbet tør for strøm eller hun kan have mistet den, fortæller Frank Olsen til TV2 Nord. Steg ind i mørk bil - ikke set siden 22-årige Mia Skadhauge Stevn har været savnet siden hun søndag morgen klokken 06.09 steg ind i en indtil videre uidentificeret mørk bil på Vesterbro i Aalborg. Hun havde få minutter forinden forladt Jomfru Ane Gade for at tage hjem. Siden har man ikke modtaget livstegn fra hende og Nordjyllands Politi frygter at hun er blevet udsat for en forbrydelse. - Det er klart, at vores bekymring er stigende, som timerne går. Vi frygter, at Mia er blevet udsat for en forbrydelse, udtalte vicepolitiinspektør Frank Olsen fra Nordjyllands Politi tirsdag aften til TV2 Nord. Han leder poltiets efterforskning af sagen som involverer ekstra mandskab og erfarne efterforskere, der er kaldt ind for at bistå med at finde Mia Skadhauge Stevn. Mia Skadhauge Stevn er en af to savnede unge mennesker i Aalborg. 21-årige Oliver Ibæk Lund har været savnet siden natten til fredag og Nordjyllands Politi arbejder ud fra en teori om, at han er faldet i Limfjorden. Hans mor har dog ikke mistet håbet, og håber at hendes søn stadig bliver fundet i god behold.
Nordjyllands Politi har fået rigtig mange henvendelser omkring den mørke bil som forsvundne Mia Skadhauge Stevn steg ind i søndag morgen og ønsker nu ikke flere.